PSL บวกกว่า 3% โบรกฯแนะซื้อเป้า 10.10 บ. คาดผลงานไตรมาส 3 พลิกมีกำไร
PSL บวกกว่า 3% โบรกฯแนะซื้อเป้า 10.10 บ. คาดผลงานไตรมาส 3 พลิกมีกำไร ล่าสุดอยู่ที่ 9 บาท บวก 0.30 บาท หรือ 3.45% มูลค่าซื้อขาย 46.22 ล้านบาท
PSL บวกกว่า 3% โบรกฯแนะซื้อเป้า 10.10 บ. คาดผลงานไตรมาส 3 พลิกมีกำไร ล่าสุดอยู่ที่ 9 บาท บวก 0.30 บาท หรือ 3.45% มูลค่าซื้อขาย 46.22 ล้านบาท
17 ต.ค. 2562

ผู้สื่อข่าวรายงานว่า ราคาหุ้น บริษัท พรีเชียส ชิพปิ้ง จำกัด (มหาชน) หรือ PSL ล่าสุด ณ เวลา 10.32 น. อยู่ที่ 9 บาท บวก 0.30 บาท หรือ 3.45% สูงสุดที่ 9.10 บาท ต่ำสุดที่ 8.80 บาท ด้วยมูลค่าซื้อขาย 46.22 ล้านบาท

ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อ” หุ้น PSL ประเมินราคาเป้าหมาย 10.10 บาท/หุ้น อิง P/BV 1.1 เท่า สอดคล้องกับค่าเฉลี่ยอุตสาหกรรมเรือในตลาดเกิดใหม่ (Emerging market) โดยเราคาดว่าโมเมนตัมกำไรจะเร่งไปทำจุดสูงสุดของปีในไตรมาส 4/62
โดยแนวโน้มไตรมาส 3/62 คาดจะพลิกกลับมากำไรได้ จากระดับค่าระวางเรือเทกองทั้ง BDI และ BHSI ล้วนฟื้นกลับมาหมด ต่อเนื่องจากการออกจาก low season ในไตรมาส 1/62 และการเข้าสู่ฤดูขนส่งในครึ่งหลังปี 2562 ปัจจุบันราคาหุ้นซื้อขาย P/BV ต่ำกว่าค่าเฉลี่ยกลุ่ม 24% และโมเมนตัมของกำไรยังเป็นเชิงบวก พร้อมทั้งปัญหาของสงครามการค้าเริ่มแสดงการผ่อนคลาย และสะท้อนว่าจุดตึงเครียดที่สุดกำลังผ่านไปแล้ว
ทั้งนี้คาดว่า PSL จะพลิกกลับมาแสดงกำไรสุทธิ 122 ล้านบาท จากขาดทุน 141 ล้านบาทในไตรมาสก่อน และ ขยายตัว 14% เมื่อเทียบจากปีก่อน ผลักดันจากระดับค่าระวางเรือที่ฟื้นอย่างต่อเนื่องจากจุดต่ำสุดในไตรมาส 1/62 และผลของการปรับปรุงเส้นทางเดินเรือเพื่อแก้ปัญหาประเด็นสงครามการค้าในหลายเส้นทาง ส่งผลให้เกิดความไม่สมดุลกันระหว่างอุปสงค์ และ อุปทานเรือเทกอง จนทำให้ดัชนีค่าระวางเรือเทกอง (BDI) เริ่มฟื้นตัวโดดเด่น 105% เมื่อเทียบจากไตรมาสก่อนและเพิ่มขึ้น 26% เมื่อเทียบจากปีก่อน ส่งผลให้กลุ่มเรือขนาดเล็กที่ PSL ให้บริการอยู่ ก็ฟื้นตัวด้วยเช่นกัน โดยดัชนีเรือขนาดเล็ก BHSI ฟื้น เพิ่มขึ้น 42% เมื่อเทียบจากไตรมาสก่อน และเพิ่มขึ้น 2% เมื่อเทียบจากปีก่อน
ดังนั้นจึงคาดการณ์ค่าระวางเฉลี่ยที่ PSL ทำได้ที่ 11,500 เหรียญ/ ลำ/ วัน (จำนวนวันเดินเรือกว่า 85% ของ PSL อยู่ในตลาด spot) ขยายตัว 2% เมื่อเทียบจากปีก่อน ในอัตราใกล้เคียงกับอุตสาหกรรม ส่วนต้นทุนเดินเรือ คาดทรงตัว 4,900 เหรียญ/ลำ/ วัน จากไตรมาสก่อนหน้า แต่ข้อดีคือ ไตรมาสนี้คาดจะไม่มีรายการตั้งสำรองตามกฎหมายแรงงานฉบับใหม่ 32 ล้านบาทเหมือนในไตรมาสก่อน